Stjörnuáhugafólk bíður spennt eftir að halastjarnan ISON prýði himinninn í lok ársins . Þangað til fylgjast stjörnufræðingar grannt með ferðalagi halastjörnunnar Um allan heim bíður stjörnuáhugafólk spennt eftir að halastjarnan ISON þjóti framhjá sólinni í lok nóvember . Stjörnufræðingar fylgjast grannt með halastjörnunni á leið hennar inn í innra sólkerfið og beindu nýlega bæði Spitzer og Hubble geimsjónaukunum að henni . Athuganirnar sýna að halastjarnan léttist um mörg þúsund tonn dag hvern og myndar um leið hala sem er álíka langur og vegalengdin milli Jarðar og tunglsins . Þann 30. apríl síðastliðinn var Hubble geimsjónauka NASA og ESA beint að halastjörnunni ISON . Á myndinni sem tekin var sést halastjarnan fyrir framan aragrúa stjarna í Vetrarbrautinni okkar og fjölda fjarlægari vetrarbrauta . Halastjarnan minnir einna helst á marglyttu á sundi í hafsjó stjarnfræðilegra fyrirbæra . Rúmum tveimur mánuðum seinna , þann 13. júní 2013 , beindu stjörnufræðingar innrauðum myndavélum Spitzer geimsjónauka NASA að halastjörnunni . ISON var þá í um 502 milljón km fjarlægð frá sólinni , ríflegra þrisvar sinnum lengra frá sólu en Jörðin . Mælingar stjörnufræðinga sýna að halastjarnan glatar rúmlega 1.000 tonnum af frosnu koldíoxíði og tæplega 60.000 tonnum af ryki á hverjum degi . Við massatapið myndast gas - og rykhalinn sem er rúmlega 300.000 km langur . Til samanburðar er meðalfjarlægðin milli Jarðar og tunglsins 384.000 km . Í lok ársins verður halinn miklu lengri . Mælingar sýna einnig að ISON er innan við 5 km í þvermál ( á stærð við lítið fjall ) og vegur einhvers staðar frá 3,5 milljónum upp í um 3,5 milljarða tonna . Halastjarnan er enn svo fjarlæg að ekki hefur reynst mögulegt að mæla stærð hennar og massa nákvæmlega . ISON er skítugur snjóbolti eins og allar aðra halastjörnur , úr ryki ( kolefni ) og frosnu vatni , koldíoxíði , ammóníaki og metani . Hún er að öllum líkindum ættuð úr Oortsskýinu , gríðarstóru safni halastjarna sem nær allt að eitt ljósár út frá sólinni . Þeir Vitali Nevski og Artyom Novichonok við International Scientific Optical Network ( ISON ) í Kislovodsk í Rússlandi fundu halastjörnuna þann 21. september 2012 . ISON er talin vera í sinni fyrstu ferð og hugsanlega einu ferð inn í sólkerfið , sem hófst fyrir um 10.000 árum , eftir að hafa dvalið í Oortsskýinu í rúmlega 4.500 milljón ár . Þann 28. nóvember sleikir halastjarnan sólina þegar hún þýtur framhjá henni í rétt rúmlega milljón km hæð . Í kjölfarið færist hún upp norðurhiminninn og liggur því sérstaklega vel við athugun frá Íslandi um nokkurra vikna skeið . Rætist bjartsýnustu spár manna gæti halastjarnan ISON orðið með glæsilegustu halastjörnum sem prýtt hafa himinninn um aldir .